ตลท.จับมือโบรกเกอร์ใช้เทคโนโลยีพัฒนาการซื้อขาย
ตลาดหลักทรัพย์แห่งประเทศร่วมผนึกความพร้อมกับโบรกเกอร์ พัฒนาระบบซื้อขายใหม่ ตามแผนพัฒนาระบบเทคโนโลยีสารสนเทศ หรือ SET IT Master Plan เพื่อรองรับการซื้อขายทุกผลิตภัณฑ์
27 ก.ค. 2553

ตลาดหลักทรัพย์แห่งประเทศร่วมผนึกความพร้อมกับโบรกเกอร์ พัฒนาระบบซื้อขายใหม่ ตามแผนพัฒนาระบบเทคโนโลยีสารสนเทศ หรือ SET IT Master Plan เพื่อรองรับการซื้อขายทุกผลิตภัณฑ์
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ ได้นำเสนอแผนพัฒนาระบบเทคโนโลยีสารสนเทศของตลาดหลักทรัพย์ฯ หรือ SET IT Master Plan แก่ผู้บริหารระดับสูงของบริษัทสมาชิก เพื่อเตรียมความพร้อมร่วมกันทั้งด้านระบบงานและบุคลากร เพื่อเพิ่มขีดความสามารถของตลาดทุนไทยให้พร้อมสำหรับการก้าวสู่ตลาดทุนชั้นนำในระดับสากล
"ปัจจุบันตลาดหลักทรัพย์ทั่วโลกให้ความสำคัญกับการพัฒนาเทคโนโลยีของระบบซื้อขายให้มีประสิทธิภาพสูงขึ้น มีความเป็นสากลและสามารถเชื่อมโยงกับระบบซื้อขายของตลาดต่างประเทศได้อย่างสะดวก รวมทั้งยังมีการปรับตัวด้านกฎระเบียบเพื่อเอื้อต่อการส่งคำสั่งซื้อขายได้อย่างรวดเร็ว การเพิ่มศักยภาพการแข่งขันด้านการลดต้นทุนและขั้นตอนการดำเนินงานนั้นได้ทวีความรุนแรงมากขึ้น ส่วนหนึ่งเนื่องมาจากเทคโนโลยีที่ทันสมัยมากขึ้นและต้นทุนที่ถูกลง โดยมีการจัดตั้งระบบการซื้อขายใหม่ ๆ ได้แก่ระบบการซื้อขายทางเลือก (ATS : Alternative Trading System) ซึ่งได้รับความสนใจจากผู้ลงทุนเพิ่มมากขึ้น เนื่องจากมีความรวดเร็ว ต้นทุนต่ำ และมีกฎระเบียบที่น้อยกว่าตลาดหลักทรัพย์โดยทั่วไป ตลาดหลักทรัพย์หลายแห่งทั่วโลกจึงหันมาพัฒนาและปรับปรุงระบบการซื้อขายให้ทันสมัยและสามารถแข่งขันได้"นายจรัมพรกล่าว
นายจรัมพรกล่าวอีกว่า แผนพัฒนาระบบเทคโนโลยีสารสนเทศ หรือ SET IT Master Plan จึงเป็นการนำเทคโนโลยีซึ่งเป็นกลไกที่สำคัญในการขับเคลื่อนตลาดทุนไทย มาเสริมสร้างศักยภาพการแข่งขันให้ทัดเทียมกับตลาดหลักทรัพย์ในระดับสากล และเป็นการเพิ่มโอกาสทางธุรกิจสำหรับอุตสาหกรรมหลักทรัพย์ทั้งจากในและต่างประเทศมากขึ้น โดยตลาดหลักทรัพย์ฯ ได้ว่าจ้างผู้เชี่ยวชาญเพื่อศึกษาและจัดทำแผนพัฒนาตั้งแต่ปี 2552 และแล้วเสร็จในปี 2553 นี้ และได้เริ่มแผนงานในการคัดเลือกผู้พัฒนาระบบงานในช่วง 6 เดือนต่อจากนี้ เพื่อเริ่มพัฒนาและทดสอบระบบงาน โดยตลาดหลักทรัพย์จะทำงานร่วมกับบริษัทสมาชิกในการให้ข้อมูล และข้อคิดเห็น รวมทั้งการเตรียมความพร้อมร่วมกับบริษัทสมาชิกโดยได้ตั้งคณะทำงานร่วมกันระหว่างตลาดหลักทรัพย์ฯ และบริษัทสมาชิก เพื่อให้สามารถดำเนินแผนงานนี้บนเป้าหมายเดียวกัน
SET IT Master Plan เป็นหนึ่งในยุทธศาสตร์ที่สำคัญของตลาดตลาดหลักทรัพย์ฯ ในการวางโครงสร้างพื้นฐานสำหรับตลาดทุนไทย ด้วยการเพิ่มประสิทธิภาพของระบบการซื้อขายให้มีความทันสมัย รองรับการซื้อขายได้หลายผลิตภัณฑ์ทั้งตราสารทุน ตราสารอนุพันธ์ และตราสารหนี้ บนระบบเดียวกัน
นอกจากนี้ ระบบที่จะพัฒนาขึ้นใหม่นี้ จะมีความยืดหยุ่นและประสิทธิภาพสูง มีความเป็นสากล สามารถเชื่อมต่อกับเครือข่ายระบบการซื้อขายของตลาดหุ้นต่างประเทศ และระบบงานต่าง ๆ ได้ง่ายจากการนำเสนอแผน SET IT Master Plan ครั้งนี้ ผู้บริหารระดับสูงของบริษัทสมาชิกที่เข้าร่วมรับฟัง ได้แสดงความสนใจและให้ความสำคัญในการพัฒนาระบบซื้อขายและระบบที่เกี่ยวข้อง โดยมีการแสดงความเห็นที่หลากหลายและเป็นประโยชน์ต่อการพัฒนาในอนาคต ซึ่งตลาดหลักทรัพย์ฯ จะได้ทำงานร่วมกับบริษัทสมาชิกอย่างใกล้ชิดและต่อเนื่องเพื่อให้บรรลุเป้าหมายตามแผนที่วางไว้ต่อไป